ทองปิดบวก 8.3 ดอลล์
สัญญาทองคำตลาดนิวยอร์กปิดบวก8.3 ดอลล์หลัง เฟด ประกาศใช้ QE4  ฉุดเงินดอลล์อ่อน
13 ธ.ค. 2555

สัญญาทองคำตลาดนิวยอร์กปิดบวก8.3 ดอลล์หลัง เฟด ประกาศใช้ QE4  ฉุดเงินดอลล์อ่อน
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 8.3 ดอลลาร์ หรือ 0.49% ปิดที่ 1,717.9 ดอลลาร์/ออนซ์ 
สัญญาทองคำปรับตัวขึ้นหลังจากเฟดประกาศใช้มาตรการผ่อนคลายเชิงปริมาณรอบที่ 4 (QE4) โดยระบุว่าจะเข้าซื้อพันธบัตรรัฐบาลสหรัฐรอบใหม่ในวงเงิน 4.5 หมื่นล้านดอลลาร์ต่อเดือน และจะเข้าซื้อหลักทรัพย์ที่ได้รับการค้ำประกันจากสัญญาจำนอง (MBS) ในวงเงิน 4 หมื่นล้านดอลลาร์ และพร้อมกับให้คำมั่นสัญญาว่าจะตรึงอัตราดอกเบี้ยไว้ที่ระดับต่ำเป็นพิเศษที่ 0-0.25% ไปจนกว่าอัตราว่างงานจะลดลงต่ำกว่า 6.5% โดยมีเป้าหมายที่จะกระตุ้นการเติบโตของเศรษฐกิจและการสร้างงาน
การประกาศใช้ QE4 ของเฟดได้ฉุดสกุลเงินดอลลาร์อ่อนค่าลง ซึ่งช่วยกระตุ้นให้นักลงทุนเข้าซื้อทองคำอย่างคึกคัก โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงมาอยู่ที่ระดับ 79.791 จุด จากวันอังคารที่ระดับ 80.061 จุด